Haiiti nõuab Prantsusmaalt 21 685 135 571 dollarit ja 48 senti
Haiiti valitsus nõuab Prantsusmaalt tagasi raha, mille haiitilased 1825. aastal maksid prantslastele iseseisvuse eest, kirjutab The Daily Telegraph.
Siis maksid Haiiti elanikud prantsuse maaomanikele kompensatsiooniks 90 mln franki, mis praeguse kursi järgi oleks 21 685 135 571 dollarit ja 48 senti.
Haiiti lääneosa oli 17.sajandi lõpust prantsuse koloonia. 18. sajandi lõpul alustasid saareelanikud relvastatud võitlust prantslaste vastu. 1803. aastal prantsuse väed kapituleerusid. 1804 kuulutas kindral Jean-Jacques Dessalines Haiiti iseseisvaks ja ennast imperaatoriks.
Prantsusmaa tunnustas saare iseseisvust alles 1825. aastal tingimusel, et prantsuse plantaatorid saavad konfiskeeritud omandi eest kompensatsiooni. Selle maksmiseks pidi Haiiti võtma laenu prantsuse pankuritelt.
Haiiti president Jean-Bertrand Aristide teatas, et prantslased peavad selle raha tagastama. Sealjuures ütles ta, et väljakuulutatud summa hulka ei kuulu kogunenud protsendid ja kompensatsioon prantsuse kolonisaatorite poolt tekitatud moraalse ja materiaalse kahju eest.
Prantsusmaa välisminister Dominique de Villepin lükkas prantsuse valitsuse nimel nõudmised tagasi ja teatas, et viimastel aastatel on Euroopa Liit andnud Haiitile üle 2 mld dollari abi.
Vaatlejate arvates ei kavatse Haiiti president taganeda. Riik valmistub tähistama iseseisvumise 200-aastast juubelit ja idee 'võla' tagasisaamisest on riigi elanike hulgas ülipopulaarne.
Enamus autosid Haiitis on varustatud kleebistega, millel on üleskutse raha tagastada, tänavatel toimuvad rahvarikkad demonstratsioonid ning televisioonis ning raadios käiatakse reklaame ühe ja sama loosungiga: 'Prantsusmaa on Haiitile võlgu 21 685 135 571 dollarit ja 48 senti'.
<#Newsru.com=http://www.newsru.com/world/08oct2003/payback.html>